Birger Meling skrev onsdag under en 4-årskontrakt med Rosenborg.

- Det er litt spesielt å være klar for Rosenborg, det må jeg innrømme. Men nå er jeg på plass for å kjempe om titler i Norges største klubb, sier Meling til RBK.no.

Og som alltid vil konkurransen være tøff om en plass i startelleveren i Rosenborg. Det kampen er Meling klar til å ta.

- Jeg er ikke kommet hit for sitte på benken. Jeg har tenkt å spille kamper. Så får vi se i hvilken posisjon det blir, sier han.

Meling er født og oppvokst i Stavanger, og spilte for Viking i ungdomsårene frem til han var 18 år gammel. I 2013 skrev han under for Middlesbrough, men etter ett år i England vendte han nesen hjem til Norge igjen.

Sommeren 2014 skrev han under for Stabæk hvor han har vært blant lagets mest markante spillere siden. Meling har også 6 kamper for Norges U21-landslag.